הרצל פריצנר

הרצל (היינץ) פריצנר (גולדמן) (1919 - 16 במרץ 2007) היה ספורטאי ישראלי, כדורגלן ששיחק בעמדת הקשר השמאלי, אלוף ישראל ושיאן ישראל בהדיפת כדור ברזל ובהטלת כידון.

ביוגרפיה 
פריצנר נולד בקייב, ולמד בדיסלדורף שבגרמניה. עלה ארצה במסגרת עליית הנוער, והתיישב יחד עם משפחתו ברחובות. שם שיחק בתחילת הקריירה בקבוצת, מכבי רחובות. כבר בגיל חמש עשרה וחצי שיחק במדי קבוצת הבוגרים של המועדון.

בהמשך שיחק במדי מכבי תל אביב, ואף הבקיע שער במשחק הגמר על הגביע הארץ-ישראלי בשנת 1941 (נגד הפועל תל אביב). בשנת 1947 שיחק עונה אחת במדי הפועל רמת גן, ולאחריה עבר לשחק בקבוצת הפועל תל אביב. החלפת הקבוצות של פריצנר הייתה חריגה בנוף הכדורגל הישראלי והארץ ישראלי, באשר נאמנות לזרם (הפועל/מכבי) נגזרה מהזדהות אידאולוגית. ב-28 במרץ 1953 כבש פריצנר רביעייה במדי הפועל תל אביב, במהלך הניצחון הגדול ביותר של הקבוצה בליגה, 8–0 מול הפועל רמת גן, קבוצתו הקודמת.

לאחר 6 שנים בהפועל תל אביב חזר להפועל רמת גן ואת שאר הקריירה כשחקן עשה במדיה. לזכותו של פריצנר 13 שערים במדי הפועל רמת גן, ובאמצע עונת 1959/1960 מונה למאמן הקבוצה. כמאמן רשם 31 משחקים (13 ניצחונות - 6 תיקו - 12 הפסדים).

פריצנר נודע גם כאלוף ישראל בהטלת כידון (בשנת 1941 עם 53.49 מ') ובהדיפת כדור ברזל (בשנת 1938 קבע 11.75 מ', ובשנת 1939 אלוף ישראל עם 12.02 מ'). לאחר פרישתו מאימון הפועל רמת גן, פריצנר עבד כקצין במשטרה (במחלקת החקירות) והיה גם קצין בצבא. 

פריצנר נפטר ב-16 במרץ 2007.

שיאים אישיים 
 הטלת כידון: 55.45 מטר (1939), שיא ארץ ישראל בעבר
 הדיפת כדור ברזל: 12.55 מטר (1939), שיא ארץ ישראל בעבר

הערות שוליים 

כדורגלנים ארץ-ישראלים
אתלטים ארץ-ישראלים
קשרי כדורגל ארץ-ישראלים
כדורגלני הפועל תל אביב
כדורגלני מכבי תל אביב
כדורגלני הפועל רמת גן
מאמני כדורגל ישראלים
מאמני הפועל רמת גן
ישראלים ילידי אוקראינה
אלופי ישראל בהדיפת כדור ברזל
אלופי ישראל בהטלת כידון
עולים בעליית הנוער
שיאני ישראל באתלטיקה
אישים הקבורים בבית הקברות ירקון
ישראלים שנולדו ב-1919
ישראלים שנפטרו ב-2007